Skaak – AHS
Eerste span, 2020
Die Affie-skaakklub het in 1935 onder die leiding van mnr. Lubowski (na wie die Lubowski-toernooi vernoem is) tot stand gekom. In die 1938-jaarblad skryf een van die spelers dat "die skaakborde elke pouse beset is en gewoonlik is die speeltyd dan te kort vir die ywerige spelers". Omdat Affies in 1940 steeds die enigste skool in Pretoria was wat skaak aangebied het, is 'n wedstryd tussen die skool en die Pretoria Skaakklub gereël.
Benewens Affies se o/15-, o/17- en o/19-skaakspanne het die skool ook 'n ontwikkelingspan vir beginners. 'n Onbeperkte aantal seuns word tot laasgenoemde toegelaat.
Spanne neem aan die individuele D4- sowel as D4-span en -ontwikkelingsligas deel. Beide individuele- en spanligawedstryde is die eerste stap na Top-skole, provisiale en uiteindelik nasionale deelname.
In die liga is Affies se gereelde opponente skole soos Eldoraigne, Waterkloof, Menlopark, Afrikaanse Hoër Meisieskool, Boys High en Sutherland. Buite Pretoria ding die skool ook teen Grey Kollege en ander skole wat spanne vir die nasionale kompetisie oplewer, mee.
Die Affie-skaakspanne neem ook aan die SA Top Skole Skaaktoernooi en die Gauteng Top Skole-toernooi deel. Jaarliks word daar ook aan die Grey-uitnodigingstoernooi te Bloemfontein deelgeneem, waar meer as 35 spanne van reg oor Suid-Afrika vir hul plek op die ranglys meeding.
Affies lewer top skaakspelers op .Die skool lewer jaarliks spelers op wat in die provinsiale span opgeneem word.
Vanaf 2004 tot 2010 was die senior Affie-skaakspan die wenners van die Nasionale Kampioenskap.
In 2011 wen Jacques Stander die SA Junior Ope Toernooi. Saam met Tiaan Coetzee word hy ook gekies om Suid-Afrika by die Wêreldjeugkampioenskap in Griekeland te verteenwoordig. Wian Pretorius, nog 'n oud-Affie, is reeds vir die afgelope agt jaar deel van die SA-span in sy ouderdomsgroep en ook in hoër ouderdomme. Hy het reeds op 16-jarige ouderdom as arbiter gekwalifiseer.
In 2016 het al die Affie-spanne in die D4-liga deurgedring het na die uitspeelrondtes. Die o/15 A- en o/19-spanne het vir die Gauteng Skole Spankampioenskap gekwalifiseer. Veertien spelers het provinsiale kleure verwerf.